REZOLUTË
PËR VLERËSIMIN E VEPRIMTARISË SË AUTORITETIT TË KONKURRENCËS PËR VITIN 2018

	Kuvendi i Shqipërisë,
	- Duke vlerësuar rolin e Autoritetit të Konkurrencës në sigurimin e një konkurrence të lirë dhe efektive në treg, në zbatim të ligjit nr. 9121, datë 28.7.2003, “Për mbrojtjen e konkurrencës”, të ndryshuar;
	- Duke njohur bashkëpunimin e këtij Autoriteti me institucionet qendrore  e ato rregullatore për aktet që mund të prekin funksionimin e konkurrencës në tregje;
	- Duke konsideruar se mirëfunksionimi i tregjeve  kërkon  gjithëpërfshirjen e aktorëve dhe faktorëve të tregut, për t’i bërë ata konkurrues dhe sa më të hapur, me synim mirëqenien e konsumatorit;
	Vlerëson veprimtarinë e Autoritetit të Konkurrencës gjatë vitit 2018 në drejtim të:
	- Rritjes së nivelit të bashkëpunimit me organet e administratës shtetërore dhe lidhjes së marrëveshjeve të reja me entet rregullatore, në ruajtje të mjedisit konkurrues dhe vendosjes së balancave ekonomike.
	- Shtimit të numrit të hetimeve në tregjet tradicionale dhe veçanërisht në tregjet e reja shumë sensitive për publikun e gjerë.
	- Monitorimit në vazhdimësi të zbatimit të rekomandimeve, dhënë nga Komisioni i Konkurrencës, organeve të administratës shtetërore dhe enteve rregullatore, sipas tregjeve që ato rregullojnë.
	- Realizimit të ekzekutimit të vendimeve të marra nga Komisioni i Konkurrencës gjatë vitit 2018, si dhe vendimeve të marra në vite.
	- Forcimin e mëtejshëm të kapaciteteve administrative dhe përmirësimit të nivelit të ekspertizës së stafit për t’iu përshtatur dinamikës së tregjeve në zhvillim. 
	- Plotësimit dhe përmirësimit të kuadrit ligjor dhe rregullativ, në kuadër të përafrimit të mëtejshëm të legjislacionit shqiptar me atë europian në fushën e konkurrencës, në zbatim të detyrimeve që rrjedhin nga Plani Kombëtar për Integrimin Europian (PKIE) 2018-2020.
	Kuvendi kërkon që Autoriteti i Konkurrencës, për vitin 2019, të përmirësojë punën në këto drejtime:
	- Të monitorojë përmbushjen e rekomandimeve të dhëna në tregjet e hetuara gjatë vitit 2018 e veçanërisht për kontratat koncesionare në fuqi, të cilat sjellin deformime të konkurrencës në treg, duke evidentuar dhe përllogaritur dëmin apo përfitimin real të konsumatorit publik.
	- Të mbikëqyrë me prioritet dhe të dalë me rekomandime konkrete për tregjet me sensitivitet të lartë publik e ndikim social si: tregu bankar, tregu i shërbimeve spitalore dhe tregu farmaceutik, si dhe sektori i arsimit të lartë publik dhe privat.
	- Të nisë rishikimin e ligjit nr. 9121/2003, “Për mbrojtjen e konkurrencës”, të ndryshuar, me fokus përputhshmërinë e plotë me legjislacionin e BE-së në fushën e konkurrencës, në kuadër të përgatitjes për anëtarësim në Bashkimin Europian, përshtatur me kushtet e reja të zhvillimit ekonomik të vendit tonë.
	- Të kontribuojë në sensibilizimin e mëtejshëm të publikut për rolin e Autoritetit në garantimin e konkurrencës së lirë dhe efektive në treg dhe njohjen më të saktë të publikut me fushën e veprimtarisë së Autoritetit.

[bookmark: _TOC_250000]	- Të vijojë zbatimin e detyrimeve që rrjedhin nga Plani Kombëtar i Integrimit Evropian (PKIE) në drejtim të përafrimit të legjislacionit me direktivat europiane në fushën e konkurrencës.
	- Të përqendrohet në trajnimin e stafit të AK-së në lidhje me vlerësimin e të drejtave ekskluzive dhe të veçanta dhe sidomos në vlerësimin e procedurave të prokurimit publik për marrëveshjet e ndaluara në oferta.
	- Të jetë më proaktiv në vlerësimin ex-ante të projektligjeve, si dhe të njoftojë Kuvendin për vendimmarrjen e Komisionit të Konkurrencës në lidhje me çdo akt ligjor që prek parametrat e konkurrencës, në fazën e shqyrtimit të tyre nga komisionet parlamentare përgjegjëse.
	Kuvendi i kërkon organeve ekzekutive të të gjitha niveleve të bashkëpunojnë me Autoritetin e Konkurrencës:
	- Duke zbatuar detyrimin për të kërkuar paraprakisht vlerësimin ligjor të Autoritetit të Konkurrencës për çdo projektakt normativ që ka si objekt ose pasojë dhënien e të drejtave ekskluzive ose kufizime sasiore apo cilësore të konkurrencës në tregje ose sektorë të ndryshëm të ekonomisë dhe, veçanërisht, për kontratat koncesionare. 
	- Për konsultime të përhershme në procesin e përgatitjes dhe miratimit të akteve ligjore dhe nënligjore për të siguruar një konkurrencë të lirë dhe efektive në treg.

